b'\n_START_ARTICLE_\nHervarar saga ok Hei\xc3\xb0reks\n_START_PARAGRAPH_\nHervors og Hedreks saga (norr\xc3\xb8nt Hervarar saga ok Hei\xc3\xb0reks) eller Hervors saga (Hervarar saga) er en legendarisk saga fra slutningen af 1200-tallet som kombinerer emner og  fort\xc3\xa6llinger fra flere \xc3\xa6ldre sagaer. Det magiske sv\xc3\xa6rd Tyrving/Tyrfing knytter teksterne sammen. Den som b\xc3\xa6rer det er uovervindelig, og det g\xc3\xa5r i arv. Fort\xc3\xa6llingen har st\xc3\xa6rke mytologiske indslag. De islandske forfattere er ubekendte og teksten er bevaret i tre varianter: h\xc3\xa5ndskriftene "R", "H" og "U"._NEWLINE_Det er en v\xc3\xa6rdifuld saga af andre \xc3\xa5rsager end dens litter\xc3\xa6re kvaliteter. Den fort\xc3\xa6ller om krigene mellem goterne og hunnerne i 300-tallet, og sidste del af U-h\xc3\xa5ndskriften er kilde for svensk middelalderhistorie, sk\xc3\xb8nt den antagelig er en sen tilf\xc3\xb8jelse. Derudover er den en vigtig kilde som inspiration for Tolkien i legenderne om Midg\xc3\xa5rd. Imidlertid er sagaen v\xc3\xa6rdsat for dens mindev\xc3\xa6rdige brug af billeder, n\xc3\xa5r hunnerne invaderer:_NEWLINE_ Hervor st\xc3\xa5r i solopgangen p\xc3\xa5 toppen af t\xc3\xa5rnet og ser sydp\xc3\xa5 mod skoven; Angantyr opstiller sine m\xc3\xa6nd til kamp og bem\xc3\xa6rker t\xc3\xb8rt, at der vil blive brug for flere, n\xc3\xa5r der er snak om mj\xc3\xb8ddrikning. Store st\xc3\xb8vskyer ruller over sletten, hvor det blinker i hvide brystharnisk og gyldne hjelme, da den hunniske horde kommer ridende.'